
A PiS, a Fidesz és a Smer-SD 2022-es és 2023-as populista kampányai

Kulcsszavak: populizmus, politikai kommunikáció, euroszkepticizmus, antimigráció, V4
A tanulmány a 2022-es magyar Fidesz-KDNP szövetség, illetve a 2023-as szlovák Smer-SD és
lengyel PiS országgyűlési választási kampányait hasonlítja össze. Habár ezen országok számos
szempontból kifejezetten hasonlóak (fejlettség, geopolitikai helyzet, történelem stb.), illetőleg
a három párt a jó viszonyon túl komoly hasonlóságot mutat politikai szempontból is
(konzervatív értékrend, euroszkepticizmus, migrációellenesség stb.), három különböző
választási eredmény született. A tanulmány egy komparatív analízis keretében a szereplők által
használt politikai szlogeneket, paneleket, kampánytechnikákat és -eszközöket hasonlítja össze,
illetve arra keresi a választ, hogy az a fajta kampányolás, ami Magyarországon alkotmányozó
többséghez, illetve Szlovákiában szűk többségű kormánykoalícióra tudta juttatni a jelenleg
regnáló kormánypártokat, Lengyelországban miért nem tudott hasonló sikert hozni a tavaly
ellenzékbe vonult PiS-nek.

A tanulmány első része kontextuális jellegű, azaz bemutatásra kerülnek olyan faktorok,
amelyek a kampányok ilyen módon történő alakulásában döntő szerepet játszottak. Ilyen az
adott ország államberendezkedése és választási rendszere, illetve az előzőleg regnáló és
fontosabb ellenzéki pártjok. A második rész már az egyes kampányokat vizsgálja, azaz milyen
a Fidesz, a PiS és a Smer EU-hoz való viszonya és arról való kommunikációja, hogyan volt
keretezve Ukrajna és a migráció kérdése, a “haza”, fogalmának kisajátítása, a „külföldről
fizetett ellenzék” mítosza, illetve egyéb saját szlogenek és témák. A konklúzió szerint, habár a
kampányok valóban szokatlanul hasonlóak voltak, a társadalmi oldal felől volt sorsdöntő a
sikeresség. Ilyen volt a bizonyos szakpolitikákra való nyitottság, a kommunikációs gépezet
hatékonysága, az ellenzék kormányzóképességi hitelességének erodálása stb., ami elsősorban a
nyertes pártok kormányzásának hosszára vezethető vissza.

A tanulmány egyaránt használ primer, szekunder és tercier forrásokat, angol, lengyel, magyar
és szlovák nyelvű irodalmat, illetőleg a módszertanban kvantitatív és kvalitatív adatok is
elemzésre kerülnek.



